**Transilvania Train dă startul unei experiențe unice de călătorie cu trenul,prin inima Transilvaniei**

Agențiile de turism **Globe 365** și **Free Spirit**, lansează proiectul ”**Transilvania Train**”, un concept de călătorie cu trenul unic în România prin intermediul căruia cei interesați decălătorii și experiențe tradiționale vor avea ocazia să exploreze cele mai frumoase zone ale Transilvaniei și să descopere cultura și tradițiile din această regiune.

Proiectul se va desfășura în perioada 31 august -3 septembrie 2017, iar trenul va pleca de la Brașov, pe un traseu ce include orașe precum Sighișoara, Mediaș, Alba- Iulia, Sebeș, Sibiu și Făgăraș.

Timp de patru zile, aproximativ o sută cinzeci de participanți vor străbate regiuni cu încărcătură culturală și istorică în Transilvania, bucurându-se de un program flexibil și personalizat. Astfel, aceștia vor avea posibilitatea să participe la activități recreative și culturale precum work-shop-uri de țiglărie și dulgherie tradițională, arhitectură săsească, vor vizita biserici și cetăți medievale fortificate și se vor bucura de degustări de vin, prânzuri câmpenești și cine tradiționale în aer liber. Nu vor lipsi nici evenimente exclusiviste și rare, cum ar fi concertul Filarmonicii din Sibiu în Piața Mică din Sibiu și concertul de orgă la Biserica din Sebeș. Programul va include și o excursie în zona Haferland sau ”Țara Ovăzului”, o regiune ce cuprinde satele Viscri, Saschiz, Criț, Cloașterf și Meșendorf.

Prima ediție a programului turistic ”Transilvania Train” este organizată prin parteneriatul cu CFR Călători, iar trenul ce va fi constant la dispoziția grupului cuprinde trei vagoane de tip bar-bistro. O echipă formată din ghizi locali, însoțitori de tren și fotografi, chiar și somelieri va asista în permanență participanții.

*”Până în momentul de față un astfel de proiect era imposibil de realizat din cauza lipsei infrastructurii corespunzătoare, însă, prin parteneriatul cu CFR am reușit să punem lucrurile în mișcare. Având în vedere că în România nu există, la acest moment, niciun concept asemănător cu Transilvania Train, l-am dezvoltat dorindu-mi ca, prin această călătorie, să le ofer participanților o experiență unică, o incursiune în cultura transilvăneană de care să-și aducă aminte cu plăcere.”*a declarat unul dintre cei trei fondatori ai proiectului Transilvania Train, Cristi Pitulice, reprezentantul agenției Globe 365.

*”Am urmărit ca prin acest proiect turistic să le oferim participanților mai mult decât o simplă călătorie cu trenul și în același timp, mai mult decât un nou program turistic. Astfel, cu acest prilej, pasionații de călătorii și experiențe unice vor putea cunoaște și chiar deprinde, în adevăratul sensul al cuvântului, tradițiile acestor zone idilice și vor putea învăța, de exemplu, rețeta ce stă la baza dulceții de rubarbă sau cum se meșteșugăresc frumoasele țigle săsești.”* a declarat Oana Pricop, reprezentantul agenției Free Spirit.

Prețul excursiei variază, putându-se opta pentru pachetul Confort, la un preț de 650 euro sau pentru cel Premium, la 780 de euro. Pachetele includ: transport cu trenul și autocar, respectiv microbuz pe tot parcursul celor 4 zile; 3 nopți de cazare cu mic dejun inclus în hoteluri de 3 stele (Confort) sau de 4 stele (Premium); prânz și cină conform programului, 2 workshop-uri la alegere în Ziua 2 și workshop-ul gastronomic în Ziua 3, intrările la obiectivele turistice, băuturile și gustările din tren, precum și toate activitățile din tren sau din orașele de debarcare. Detaliile programului pot fi aflate și online, pe [www.transilvania-train.com](http://www.transilvania-train.com).

**Pentru mai multe detalii, puteți contacta:**

Magda Topolică, Account Manager

The Good Company

t: (+4) 0799769171, e: magda@thegoodcompany.ro

**Despre Free Spirit**

Free Spirit este agenție de turism cu peste 9 ani de experiență și cu peste 5000 de clienți fideli, a cărei echipă a vizitat 50 de țări în vederea culegerii de informații. E-mail: office@free-spirit.ro

**Despre Globe 365**

Globe 365 este o agenție de turism ce activează de 10 ani în acest domeniu, oferind servicii personalizate pasionaților de călătorii. E-mail: office@globe365.ro